CHOW พุ่งเกือบ 6% โบรกฯแนะซื้อ แนวต้านถัดไป 8 บ.
CHOW พุ่งเกือบ 6% โบรกฯแนะซื้อ แนวต้านถัดไป 8 บ. โดย ณ เวลา 14.56 น.อยู่ที่ 7.40 บาท บวก 0.40 บาท หรือ 5.71% มูลค่าการซื้อขาย 59.91 ล้านบาท
24 ก.ย. 2558

ผู้สื่อข่าวรายงานว่า ราคาหุ้น บริษัท เชาว์ สตีล อินดัสทรี้ จำกัด (มหาชน) หรือ CHOW ณ เวลา 14.56 น.อยู่ที่ 7.40 บาท บวก 0.40 บาท หรือ 5.71% มูลค่าการซื้อขาย 59.91 ล้านบาท  โดยเปิดตลาดที่ 7.00 บาท ต่ำสุดที่ 6.90 บาท สูงสุดที่ 7.40 บาท ขณะที่ดัชนีหุ้นไทยโดยรวมลบ 0.35%
บล.ธนชาต แนะนำหุ้นที่น่าสนใจทางเทคนิค โดยแนะ “ซื้อ” CHOW ราคาหุ้นแกว่งตัวขึ้นต่อหลังพักฐาน ไม่หลุดแนวเส้นค่าเฉลี่ยระยะสัปดาห์ ด้วยปริมาณการซื้อขายสูงกว่าปกติ สอดคล้องกับเครื่องมือ MACD และ ADX ที่ชี้ขึ้น คาดว่าจะสามารถแกว่งตัวขึ้นได้ต่อเนื่อง มีแนวต้านแรกที่ 7.45 บาท และแนวต้านถัดไปที่บริเวณ 7.80 บาท
บล.เอเอสแอล แนะซื้อ CHOW  ซื้อระยะสั้นเน้นยืน 6.90 ปรับตัวระยะสั้นยืนแนวรับ 6.90 แนวโน้มเชิงบวก ไม่ควรต่ำกว่าลงมา เพื่อดำรงรูปแบบกลับตัวขึ้นต่อเนื่อง รูปแบบตัวN แนวต้านต่อไป 7.80-8.00
ขณะที่ นายอนาวิล จิรธรรมศิริ ประธานเจ้าหน้าที่บริหาร ของ CHOW ว่า ขณะนี้โรงไฟฟ้าของบริษัท ได้เชื่อมต่อสายส่งจ่ายไฟฟ้าเข้าระบบเชิงพาณิชย์ กับการไฟฟ้าญี่ปุ่น เพิ่มอีก 3โครงการ กำลังการผลิตรวม 3.5 เมกะวัตต์ (DC) ซึ่งจะรับรู้รายได้ทันทีในเดือนเดียวกันนี้เป็นต้นไป
นายอนาวิล กล่าวว่า การผลิตไฟฟ้าเฟสแรกส่วนที่เหลืออีก 6 เมกะวัตต์อยู่ระหว่างการรอเชื่อมต่อสายส่งอีก 1 โครงการ คือ โครงการไซโตะ จังหวัดมิยะซะกิ ขนาด 2.388 เมกะวัตต์ และที่เหลือกำลังพัฒนาและก่อสร้าง ซึ่งจะจำหน่ายไฟฟ้าได้ในปี 58 โดยโครงการโรงไฟฟ้าพลังงานแสงอาทิตย์ทั้ง 18 เมกะวัตต์ มีใบอนุญาตขายไฟฟ้า ที่ราคา 40 เยนต่อหน่วย เป็นเวลา 20 ปี
หลังจากนี้บริษัทพร้อมเดินหน้าขยายธุรกิจโครงการโรงไฟฟ้าพลังงานแสงอาทิตย์ในประเทศญี่ปุ่นอย่างต่อเนื่อง เนื่องจากประเทศญี่ปุ่นยังต้องการใช้ไฟฟ้าจากโครงการพลังงานทดแทนอีกเป็นจำนวนมาก  และบริษัทมีศักยภาพในการขยายธุรกิจเป็นอย่างดี  โดยจะดำเนิธุรกิจคู่ขนานกันไปทั้ง 3 รูปแบบ ทั้งโครงการที่ลงทุนด้วยตัวเองผ่านบริษัทย่อย ซึ่งเฟสแรกอยู่ระหว่างการพัฒนาโครงการอีก 6 เมกะวัตต์และเฟสที่ 2 เตรียมลงทุนเพิ่มอีกประมาณ 15 เมกะวัตต์ มูลค่าโครงการประมาณ 1,215 ล้านบาท คาดว่าจะทยอยรับรู้รายได้ในปี 59 